REGULAMENTUL (UE) 2019/1582 AL COMISIEI

din 25 septembrie 2019

de modificare a anexelor II și III la Regulamentul (CE) nr. 396/2005 al Parlamentului European și al Consiliului în ceea ce privește limitele maxime de reziduuri pentru imazalil din sau de pe anumite produse

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE (1), în special articolul 14 alineatul (1) litera (a) și articolul 49 alineatul (2),

întrucât:

(1) Limitele maxime de reziduuri (LMR) pentru imazalil au fost stabilite în anexa II și în partea B din anexa III la Regulamentul (CE) nr. 396/2005.

(2) Autoritatea Europeană pentru Siguranța Alimentară (denumită în continuare „autoritatea”) a emis un aviz motivat privind actualele LMR-uri pentru imazalil, în conformitate cu articolul 12 alineatul (1) din Regulamentul (CE) nr. 396/2005 (2). Ea a recomandat reducerea LMR-urilor pentru cartofi, tomate, boabe de orz, boabe de ovăz, boabe de secară și boabe de grâu. Pentru anumite alte produse autoritatea a recomandat creșterea LMR-urilor existente.

(3) Autoritatea a concluzionat că, în ceea ce privește anumite LMR-uri, unele informații nu sunt disponibile și este necesară o analiză suplimentară din partea responsabililor cu gestionarea riscurilor. Din perspectiva gestionării riscurilor, este oportun să se stabilească LMR-urile din anexa II la Regulamentul (CE) nr. 396/2005 la nivelul existent sau la nivelul identificat de autoritate pentru fructe citrice, căpșuni, mure, zmeură, dovlecei, pepeni galbeni, pentru mușchi, grăsime, ficat și rinichi de porcine, bovine și cabaline, precum și pentru lapte de bovine și lapte de cai, deoarece pentru produsele respective sunt disponibile informații limitate, iar autoritatea a definit LMR-uri care nu ridică probleme în materie de protecție a consumatorilor. LMR-urile respective vor fi revizuite; revizuirea va ține seama de informațiile disponibile în termen de doi ani de la data publicării prezentului regulament. Din perspectiva gestionării riscurilor, este oportun să se stabilească LMR-urile din anexa II la Regulamentul (CE) nr. 396/2005 la limita specifică de determinare sau la LMR implicită în conformitate cu articolul 18 alineatul (1) litera (b) din Regulamentul (CE) nr. 396/2005 pentru fructe sămânțoase, kaki, banane și ardei dulci/gogoșari, deoarece pentru produsele respective nu sunt disponibile informații pe baza cărora autoritatea să poată defini LMR-uri care să nu ridice probleme în materie de protecție a consumatorilor.

(4) Autoritatea a indicat că LMR-urile definite pentru imazalil în grepfruturi, portocale, mere, pere, banane, cartofi și ficat de bovine, precum și limita maximă de reziduuri Codex (CXL) care stă la baza LMR-ului UE pentru moșmoni pot ridica probleme în materie de protecție a consumatorilor. Luând în considerare informațiile suplimentare disponibile pentru grepfruturi, portocale și cartofi, autoritatea a definit LMR-uri alternative pentru grepfruturi, portocale, cartofi și ficat de bovine care nu ridică astfel de probleme. În ceea ce privește LMR-urile pentru mere, pere, moșmoni și banane, autoritatea a indicat că persoanele responsabile de gestionarea riscurilor pot avea în vedere stabilirea acestora la limita specifică de determinare sau la LMR implicită în conformitate cu articolul 18 alineatul (1) litera (b) din Regulamentul (CE) nr. 396/2005.

(5) Autoritatea a propus revizuirea definițiilor reziduurilor. Este necesar să se modifice definițiile reziduurilor în consecință.

(6) Independent de revizuirea LMR efectuată în conformitate cu articolul 12 alineatul (1) din Regulamentul (CE) nr. 396/2005, a fost transmisă, în conformitate cu articolul 6 din regulamentul respectiv, o cerere de modificare a LMR-urilor existente pentru imazalil în fructele citrice, mere, pere, banane și cartofi, precum și în produsele de origine animală.

(7) În conformitate cu articolul 8 din Regulamentul (CE) nr. 396/2005, această cerere a fost evaluată de statul membru în cauză, iar raportul de evaluare a fost înaintat Comisiei.

(8) În conformitate cu articolul 10 din Regulamentul (CE) nr. 396/2005, autoritatea a evaluat cererea și raportul de evaluare, analizând în special riscurile la care sunt supuși consumatorii și, după caz, animalele, și a emis un aviz motivat (3) cu privire la LMR-urile propuse. Autoritatea a transmis respectivul aviz solicitanților, Comisiei și statelor membre și l-a pus la dispoziția publicului.

(9) Autoritatea a concluzionat, în avizul său motivat emis în conformitate cu articolul 10 din Regulamentul (CE) nr. 396/2005, că LMR-urile pentru utilizările preconizate nu au putut fi modificate până la finalizarea evaluării riscurilor pentru metaboliții plantelor R014821, FK-772 și FK-284 în ceea ce privește genotoxicitatea și toxicitatea generală. Ea a concluzionat, de asemenea, că anumite informații identificate ca nefiind disponibile în cadrul revizuirii LMR-urilor, efectuată în conformitate cu articolul 12 alineatul (1) din regulamentul menționat, au fost prezentate împreună cu cererea, în conformitate cu articolul 6 din regulamentul respectiv.

(10) Din cauza adoptării avizului motivat în temeiul articolului 10 din Regulamentul (CE) nr. 396/2005 după adoptarea avizului motivat în temeiul articolului 12 alineatul (1) din respectivul regulament și dat fiind caracterul orizontal al problemelor de toxicitate identificate pentru metaboliții imazalilului R014821, FK-772 și FK-284, Comisia a solicitat autorității să își actualizeze avizul motivat privind LMR-urile existente pentru imazalil în conformitate cu articolul 43 din Regulamentul (CE) nr. 396/2005.

(11) Autoritatea a transmis un aviz motivat (4) prin care actualizează revizuirea LMR-urilor existente pentru imazalil pe baza noilor informații toxicologice.

(12) În acest aviz motivat, autoritatea a definit aceleași LMR-uri ca în avizul său motivat emis în conformitate cu articolul 12 din Regulamentul (CE) nr. 396/2005, cu excepția fructelor citrice, a pepenilor galbeni și a produselor de origine animală. Pentru aceste produse, autoritatea nu a propus LMR-uri deoarece nu a fost în măsură să finalizeze evaluarea proprietăților toxicologice ale metabolitului R014821.

(13) Regulamentul de punere în aplicare (UE) nr. 705/2011 al Comisiei (5) a reînnoit aprobarea imazalilului în conformitate cu articolul 13 alineatul (2) din Regulamentul (CE) nr. 1107/2009 al Parlamentului European și al Consiliului (6). Deși în cadrul evaluării riscurilor care precede adoptarea regulamentului respectiv autoritatea identificase incertitudini cu privire la proprietățile toxicologice ale metabolitului R014821 (7), condițiile de aprobare nu au fost restricționate în această privință în stadiul de gestionare a riscurilor. Informațiile suplimentare privind proprietățile toxicologice ale metabolitului R014821 transmise împreună cu cererea în conformitate cu articolul 6 din Regulamentul (CE) nr. 396/2005 nu au abordat în întregime incertitudinile respective, dar nici nu au condus la un nivel mai ridicat de îngrijorare. Din perspectiva gestionării riscurilor, este coerent și adecvat să se stabilească LMR-uri pentru produsele pentru care autoritatea, în avizul său motivat emis în conformitate cu articolul 12 din Regulamentul (CE) nr. 396/2005, a definit LMR-uri care nu ridică probleme în materie de protecție a consumatorilor în anexa II la Regulamentul (CE) nr. 396/2005 la nivelul existent sau la nivelul identificat de autoritate.

(14) CXL-urile existente au fost luate în considerare în avizele motivate ale autorității. CXL-urile care sunt sigure pentru consumatorii din Uniune au fost luate în considerare pentru stabilirea LMR.

(15) În ceea ce privește produsele pentru care nu este autorizată utilizarea produsului de protecție a plantelor în cauză și pentru care nu există toleranțe la import sau CXL-uri, LMR-urile ar trebui stabilite la limita specifică de determinare sau ar trebui să se aplice LMR implicită, astfel cum se prevede la articolul 18 alineatul (1) litera (b) din Regulamentul (CE) nr. 396/2005.

(16) Comisia a consultat laboratoarele de referință ale Uniunii Europene pentru reziduurile de pesticide cu privire la necesitatea de a adapta anumite limite de determinare. Laboratoarele menționate au concluzionat că, pentru anumite produse de bază, progresele tehnice necesită stabilirea unor limite specifice de determinare.

(17) Pe baza avizelor motivate ale autorității și ținând seama de factorii relevanți pentru subiectul în cauză, modificările adecvate ale LMR-urilor îndeplinesc cerințele prevăzute la articolul 14 alineatul (2) din Regulamentul (CE) nr. 396/2005.

(18) Partenerii comerciali ai Uniunii au fost consultați cu privire la noile LMR-uri prin intermediul Organizației Mondiale a Comerțului, iar observațiile lor au fost luate în considerare.

(19) Prin urmare, Regulamentul (CE) nr. 396/2005 ar trebui modificat în consecință.

(20) Pentru a permite comercializarea, prelucrarea și consumul produselor în condiții normale, prezentul regulament ar trebui să prevadă o măsură tranzitorie pentru produsele care au fost produse înainte de modificarea LMR-urilor și pentru care informațiile arată că se menține un nivel înalt de protecție a consumatorilor.

(21) Înainte ca LMR-urile modificate să devină aplicabile, ar trebui acordată o perioadă de timp rezonabilă pentru a permite statelor membre, țărilor terțe și operatorilor din sectorul alimentar să se pregătească pentru îndeplinirea noilor cerințe care vor rezulta din modificarea LMR-urilor.

(22) Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

ADOPTĂ PREZENTUL REGULAMENT:

Articolul 1 Anexele II și III la Regulamentul (CE) nr. 396/2005 se modifică în conformitate cu anexa la prezentul regulament.

Articolul 2 Regulamentul (CE) nr. 396/2005, astfel cum era formulat înainte de modificarea adusă prin prezentul regulament, continuă să se aplice produselor care au fost produse sau importate în Uniune înainte de 16 aprilie 2020, cu excepția grepfrutului, a portocalelor, a merelor, a perelor, a moșmonilor, a bananelor, a cartofilor și a ficatului de bovine.

Articolul 3 Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene. Se aplică de la 16 aprilie 2020.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 25 septembrie 2019. Pentru Comisie Președintele Jean-Claude JUNCKER

(1) JO L 70, 16.3.2005, p. 1.

(2) Autoritatea Europeană pentru Siguranța Alimentară, Review of the existing maximum residue levels for imazalil according to Article 12 of Regulation (EC) No 396/2005 [Revizuirea limitelor maxime de reziduuri existente pentru imazalil în conformitate cu articolul 12 din Regulamentul (CE) nr. 396/2005], EFSA Journal 2017;15(9):4977.

(3) Autoritatea Europeană pentru Siguranța Alimentară, Modification of the existing maximum residue levels for imazalil in various commodities (Modificarea limitelor maxime de reziduuri existente pentru imazalil în diverse produse), EFSA Journal 2018;16(6):5329.

(4) Autoritatea Europeană pentru Siguranța Alimentară, Reasoned Opinion on the updated review of the existing maximum residue levels for imazalil according to Article 12 of Regulation (EC) No 396/2005 following new toxicological information. [Aviz motivat privind actualizarea revizuirii limitelor maxime de reziduuri existente pentru imazalil în conformitate cu articolul 12 din Regulamentul (CE) nr. 396/2005 ținând seama de noile informații toxicologice], EFSA Journal 2018;16(10):5453.

(5) Regulamentul de punere în aplicare (UE) nr. 705/2011 al Comisiei din 20 iulie 2011 de autorizare a substanței active imazalil, în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare, și de modificare a anexei la Regulamentul de punere în aplicare (UE) nr. 540/2011 al Comisiei (JO L 190, 21.7.2011, p. 43).

(6) Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (JO L 309, 24.11.2009, p. 1).

(7) Autoritatea Europeană pentru Siguranța Alimentară, Conclusion on the peer review of the pesticide risk assessment of the active substance imazalil (Concluzia evaluării inter pares a riscului utilizării ca pesticid a substanței active imazalil), EFSA Journal 2010, 8(3):1526.